Diari Oficial de la Generalitat Valenciana


Sumari del DOGV 2782, del 02-07-1996 (1996/838644)

ORDRE de 24 de maig de 1996, del conseller de Presidència, per la qual es convoca el programa d'ajudes per a les mancomunitats de la Comunitat Valenciana en l'exercici 1996.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2782

Data del DOGV
:   02-07-1996

Secció del DOGV
:   ALTRES DISPOSICIONS

Número del document
:   1996/838644


Data del document
:   24-05-1996

Organisme emissor
:   Conselleria de Presidència

Tipus de document
:   Ordre

ORDRE de 24 de maig de 1996, del conseller de Presidència, per la qual es convoca el programa d'ajudes per a les mancomunitats de la Comunitat Valenciana en l'exercici 1996.   
L'estructura municipal de la Comunitat Valenciana fa que, de vegades, els municipis no es troben en condicions d'assumir la prestació de la totalitat de serveis a què, per llei, estan obligats.  
Per tant, la política de la Generalitat Valenciana s'inscriu en la línia de fomentar l'associacionisme municipal, alhora que estimula l'increment de la cooperació i coordinació interadministrativa.  
Les mancomunitats, configurades com a fórmules associatives municipals, es perfilen com a instruments idonis per a garantir una millor i més eficaç gestió dels serveis locals.  
La Generalitat, per tant, en el marc de les actuacions de suport i foment de l'associacionisme municipal, estableix una sèrie d'ajudes destinades a millorar la infraestructura i l'equipament d'aquests ens locals supramunicipals, i també afavorir-ne el funcionament i especialment aquells situats en la zona de promoció econòmica.  
Per tant, fent ús de les facultats que em confereix la Llei 5/1983, de 30 de desembre, del Govern Valencià,  
ORDENE:  
Article 1  
Convocar en l'àmbit material i territorial de la Comunitat Valenciana el programa d'ajudes a les mancomunitats per a l'exercici 1996.  
Article 2  
Xifrar l'import global màxim destinat a aquest programa d'ajudes en cent-set milions sis-centes quaranta cinc mil dues-centes setanta cinc (742.733.953) pessetes per a despeses de funcionament, finançat a càrrec de la línia de subvenció 401/000/96, i en vuitanta sis milions quatre-centes vint-i-dos mil quatre-centes setanta tres (89.480.596) pessetes per a despeses d'inversió, finançat a càrrec de la línia 701/000/96, incloses en el programa 125,10 d'Administració Local, del projecte de pressupostos de la Generalitat Valenciana per a l'exercici 1996.  
Article 3  
Aprovar les bases per les quals es regirà aquesta convocatòria, criteris de ponderació, models de sol·licituds i documents complementaris que s'inclouen en annexos a aquesta ordre.  
DISPOSICIONS FINALS  
Primera  
Autoritzar la Direcció General d'Interior perquè dicte les instruccions i les circulars que calguen per al compliment i desplegament d'aquesta ordre.  
Segona  
Establir l'entrada en vigor d'aquesta ordre l'endemà de la publicació en el Diari Oficial de la Generalitat Valenciana.  
València, 24 de maig de 1996  
El conseller de Presidència,  
JOSÉ JOAQUIN RIPOLL SERRANO  
ANNEX I  
Bases de la convocatòria  
Primera. Objectius  
Les ajudes que es convoquen tenen com a objectiu impulsar l'associacionisme municipal com a fórmula eficaç de prestació de serveis als ciutadans, mitjançant el finançament de despeses de funcionament i d'inversions de capital de les mancomunitats.  
Segona. Destinataris  
Seran destinataris d'aquest programa d'ajudes aquelles mancomunitats que, en el termini previst en aquestes bases per a la presentació de sol·licituds, tinguen aprovades definitivament els seus estatuts d'acord amb la legislació vigent i d'aplicació.  
Tercera. Actuacions subvencionables  
1. A càrrec del capítol IV de transferències corrents seran objecte de subvenció, mitjançant el programa d'ajudes que regula aquesta ordre, les despeses de funcionament de les mancomunitats, que inclouen el capítol I (despeses de personal) i el capítol II (despeses de béns corrents i serveis) de l'estructura econòmica del pressupost.  
2. A càrrec del capítol VII de transferències de capital, constitueixen actuacions subvencionables mitjançant l'esmentat programa d'ajudes, amb caràcter preferent:  
a) obres d'adequació de la seu,  
b) equipaments i instal·lacions de la seu,  
c) adquisició o millora d'elements per a prestació de serveis.  
3. No podran atorgar-se ajudes per a les inversions a què fan referència els apartats a) i b) del número anterior durant més de dos exercicis consecutius o alterns en un període de quatre anys.  
Quarta. Formalització de sol·licituds i termini de presentació  
La sol·licitud, que haurà de presentar-se en el termini de 30 dies naturals des de l'endemà de la publicació de la convocatòria en el Diari Oficial de la Generalitat Valenciana, estarà adreçada a la Direcció General d'Interior, i a aquesta s'haurà d'adjuntar la següent documentació:  
1. Ajudes per a despeses de funcionament:  
a) Sol·licitud on es demane la inclusió de la mancomunitat en el programa d'ajudes.  
b) Resum del pressupost de l'exercici corrent, si ha estat aprovat i, en cas contrari, del pressupost prorrogat de l'exercici anterior.  
c) Certificat d'acord de l'òrgan plenari de la mancomunitat sobre la sol·licitud de l'ajuda econòmica.  
d) En el supòsit de mancomunitats d'aprovació recent i que no disposen del primer pressupost aprovat,, junt amb l'escrit explicatiu de la situació en què es troba, podrà aportar-se un projecte de pressupost, indicatiu de les despeses corrents que puguen existir en l'exercici primer.  
2. Ajudes per a despeses d'inversió  
a) Sol·licitud d'ajuda econòmica on s'especifique la inversió o inversions que s'han d'executar.  
b) Memòria explicativa de la inversió i el termini d'execució.  
c) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en la resta de casos.  
d) Certificat d'acord del ple de la mancomunitat en què s'inclogueu els següents punts:  
I. Facultat del president de la mancomunitat per a sol·licitar ajuda econòmica per a la inversió que s'haja acordat realitzar, i també per a subscriure els documents que es puguen derivar del procediment de la concessió.  
II. Manifestació expressa que es coneixen i accepten tots els requisits que s'estableixen en aquestes bases.  
III. Compromís de la mancomunitat d'aportar aquella part de l'import total de l'actuació que no cobrisca la subvenció concedida.  
IV. Compromís, en cas de revocació de l'ajuda, de reintegrar les quantitats que s'hagueren percebut en els termes establerts en la Llei d'Hisenda Pública de la Generalitat Valenciana.  
V. Compromís de comunicar a la Conselleria de Presidència les ajudes sol·licitades o obtingudes per a aquesta finalitat de qualsevol altra administració publica.  
Cinquena. Requisits per a concessió d'ajudes  
Per a ser inclòs en aquest programa d'ajudes, a més del que preveu l'apartat anterior, hauran de complir-se els següents requisits:  
En el cas que se sol·licite ajuda econòmica per a la realització d'obres, s'haurà d'adjuntar a la sol·licitud compromís escrit respecte de l'inici i l'acabament de les obres, que haurà de constar en el corresponent programa d'execució d'aquestes.  
Si la subvenció financia obres o actuacions que exigisquen un projecte tècnic, d'acord amb la legalitat establida, aquest s'haurà de sotmetre's a l'informe previ de l'oficina de supervisió de projectes de la Conselleria d'Economia i Hisenda o dels tècnics designats per aquesta, i aquesta actuació s'haurà d'acreditar davant de l'oficina gestora de la subvenció regulada per aquesta ordre.  
Sisena. Criteris per a la concessió  
1. Per a la distribució de la dotació pressupostària destinada a sufragar despeses de funcionament, es tindran en consideració els següents aspectes:  
a) pressupost per habitant,  
b) població total mancomunada,  
c) concurrència de mancomunitats en un mateix àmbit territorial.  
d) ubicació dels municipis de la mancomunitat en la zona de promoció econòmica.   
2. Per a la concessió o denegació d'ajudes destinades al finançament d'inversions de capital, i també per a la determinació del percentatge d'aquesta, es tindran en compte els següents aspectes:  
a) Els efectes que l'actuació proposada pot representar sobre la consolidació i la millora en la prestació de serveis per la mancomunitat.  
b) Impossibilitat de poder beneficiar-se d'altres línies d'ajuda de la Generalitat Valenciana.  
c) Recursos pressupostaris existents.  
d) Viabilitat de l'actuació proposada, i també de la capacitat de gestió de la mancomunitat.  
3. Per ambdós tipus d'ajuda s'aplicarà el criteri de restricció quantitativa a fi d'evitar desequilibris en la distribució. Es fixarà, per tant, un límit màxim, segons el nombre de sol·licituds presentades, que no podrà ser superat per cap de les ajudes concedides a cadascuna de les mancomunitats.  
En el supòsit d'ajudes per a les despeses d'inversió, les subvencions concedides no podran superar el 10% de la dotació de la partida pressupostària assignada per a aquesta línia en el programa 125.10 dels Pressupostos de la Generalitat Valenciana per a l'exercici de 1996.  
Setena. Resolució de les sol·licituds  
1. Per la Direcció General d'Interior, s'elaborarà una proposta en relació amb l'aprovació o denegació de les distintes sol·licituds presentades per les mancomunitats, i també sobre els projectes d'inversió seleccionats i l'assignació de quantitats a cadascuna d'aquestes.  
2. L'òrgan competent per a la resolució dels expedients és el conseller de Presidència.  
El termini màxim per a resoldre les sol·licituds formulades per a la concessió de les ajudes serà de tres mesos des de l'últim dia hàbil per a la recepció de la sol·licitud, ultrapassat el qual sense que s'haja fet resolució expressa, s'entendran desestimades.  
Les resolucions, expresses o presumptes, posaran fi a la via administrativa, sense que hi puga establir-se recurs administratiu ordinari.  
3. La concessió d'ajudes tindrà, en qualsevol cas, eficàcia demorada al compliment dels termes i les condicions que les determinaren, per la qual cosa tota alteració, i també l'obtenció concurrent d'ajudes atorgades per altres administracions o ens públics o privats, quan superen el cost total de l'actuació que es vol realitzar, podrà produir la modificació de la resolució de la concessió.  
Vuitena. Pagament de les subvencions  
Les transferències corrents i de capital concedides a les mancomunitats en virtut de la convocatòria d'ajudes que es regeix per aquestes bases, després d'establert l'import, es pagaran de la següent manera:  
1. En les transferències corrents, per a despeses de funcionament, s'aplicarà el següent règim:  
a) Fins un 40% del seu import, es lliurarà immediatament després de concedida la subvenció.  
b) Fins un 20%, es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada a l'actuació objecte de la subvenció.  
c) La resta es pagarà quan la mancomunitat justifique el compliment del que s'ha convingut.  
2. Les transferències de capital, per a despeses d'inversió, es farà de la següent manera:  
a) Fins un 15% de l'import d'aquesta, es lliurarà immediatament després de concedida la subvenció.  
b) La resta es pagarà després del certificat expedit pel tècnic competent en el cas que la inversió es tracte d'una obra, i després de l'aportació de les factures corresponents quan es tracte d'un altre tipus d'inversió. En el primer cas, el 85% restant podrà pagar-se, després que es lliuren els certificats parcials d'obres expedits pel tècnic competent, i es descomptaran dels successius lliuraments, proporcionalment, el 15% avançat.  
Novena. Justificació de la subvenció  
1. Dins del termini establert per a aquest fi, la persona beneficiària haurà de justificar la realització de la despesa per a la qual se li va concedir l'ajuda, per tal de poder-li lliurar les quantitats corresponents, i s'haurà de fer de la següent manera:  
a) En el cas de les ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant l'oficina gestora, Direcció General d'Interior, la qual proposarà davant l'autoritat competent l'aprovació o les objeccions, tot això d'acord amb el que disposa l'article 3 del Decret 192/89; i haurà d'efectuar-se mitjançant l'aportació d'una relació certificada d'aquests, segons el model expressat en l'annex III d'aquesta Ordre.  
b) En el cas de les ajudes concedides per a inversions de capital, i d'acord amb l'actuació executada, s'aportaran com a justificants de la despesa:  
I. Quan es tracte de l'execució d'una obra, el corresponent certificat final d'obra aprovada pel tècnic, i també per l'òrgan competent de la mancomunitat. Sense perjudici d'això, podran aportar-se els certificats parcials per tal de poder avançar, proporcionalment, part de l'import total de la subvenció concedida.  
II. Si les obres es realitzen pel sistema d'execució directa per administració, els certificats d'obra hauran d'adjuntar la corresponent justificació.  
III. Quan es tracte d'un altre tipus d'inversió, la corresponent factura aprovada per l'òrgan competent de la mancomunitat.  
2. La data límit per a la presentació dels justificants assenyalats en els apartats anteriors serà el 15 de novembre de 1996.  
3. La Conselleria es reserva el dret a realitzar quantes inspeccions tècniques i administratives es consideren necessàries per tal de conformar la correcta execució de l'actuació subvencionada.  
Deu. Revisió d'expedients  
1. L'incompliment de qualsevol de les condicions establertes en aquestes bases o en la resolució de concessió de la subvenció, podrà ser causa de revocació d'aquesta en la forma prevista en la Llei d'Hisenda Pública de la Generalitat Valenciana.  
2. En el cas previst en l'apartat anterior, caldrà la incoació del corresponent expedient que, després de l'audiència de la mancomunitat interessada, serà resolt pel conseller de Presidència, i serà d'aplicació el sistema de recursos administratius legalment previst.  
3. El falsejament o l'ocultació de dades i documents, quan afecten substancialment la concessió i el lliurament de fons públics, produirà responsabilitat en l'ordre jurisdiccional competent.